Projekts

**Informatīvais ziņojums**

**par nodokļu ieņēmumu prognozes paaugstināšanu, īstenojot ēnu ekonomikas apkarošanas un citus pasākumus**

Saskaņā ar Ministru kabineta 2012.gada 16.augusta sēdes protokola Nr.46 11.§ 4.punktu un 7.1.apakšpunktu Finanšu ministrijai uzdots palielināt nodokļu ieņēmumu prognozi 2013.-2015.gadam atbilstoši sēdē atbalstīto prioritāro pasākumu finansiālajai ietekmei - paaugstināt nodokļu ieņēmumu prognozes 25 000 000 latu apmērā katru gadu, ņemot vērā ēnu ekonomikas apkarošanas un citus pasākumus.

Lai paaugstinātu nodokļu ieņēmumu prognozes, nepieciešams ieviest jaunus instrumentus ēnu ekonomikas apkarošanai, kā arī veikt citus pasākumus. Informatīvajā ziņojumā ir identificēti konkrēti risinājumi ēnu ekonomikas samazināšanai, kā arī sniegts pamatojums nodokļu ieņēmumu prognozes paaugstināšanai, pamatojoties uz ekonomiskās situācijas uzlabošanos.

1. **Nodokļu ieņēmumu prognozes precizēšana,**

**pamatojoties uz ekonomiskās situācijas uzlabošanos un nodokļu administrēšanas pasākumu efektivitātes pieaugumu**

* 1. **Nodokļu ieņēmumu prognožu izmaiņas, pamatojoties uz ekonomiskās situācijas izmaiņām**

Nodokļu ieņēmumu prognozes 2012. gadam tika atjaunotas jūlijā, ņemot vērā 2012. gada sešu mēnešu izpildi, jaunos makroekonomiskos rādītājus un pieņemtās izmaiņas normatīvajos aktos, no kurām būtiskākā ir pievienotās vērtības nodokļa (turpmāk – PVN) standartlikmes samazināšana par 1 procentpunktu no 2012. gada 1. jūlija.

Nodokļu ieņēmumu plāns šī gada jūlijā pildījies ļoti sekmīgi. Faktiski nodokļu ieņēmumi tika iekasēti 376,9 milj. latu, kas ir par 19,1 milj. latu jeb 5,3 % vairāk nekā plānots, kā arī pārsniedz prognozēto. Šī gada jūlijā plāna izpilde vērojama lielākajā daļā no nodokļu ieņēmumu veidiem.

2012.gada septiņu mēnešu faktiskie nodokļu ieņēmumi kopbudžetā iekasēti par 181,6 milj. latu jeb 8,0 % vairāk kā plānots, liecinot par labāku ieņēmumu attīstību un ļaujot prognozēt pozitīvu tendenci arī turpmākajos mēnešos, tādejādi nodokļu ieņēmumu izpilde 2012.gadā varētu pārsniegt budžeta grozījumos prognozēto, ko ietekmēs:

* PVN - veikto bruto iemaksu pieaugums 2012. gada septiņos mēnešos.

Taču tiek ņemts vērā, ka pieauguma temps mazināsies standartlikmes samazinājuma rezultātā;

* darbaspēka nodokļiem (iedzīvotāju ienākuma nodoklim (turpmāk – IIN) un valsts sociālās apdrošināšanas obligātajām iemaksām (turpmāk – VSAOI)) - straujāks darba samaksas un nodarbinātības pieaugums;
* uzņēmumu ienākuma nodoklim (turpmāk – UIN) – lielo nodokļu maksātāju pozitīvie peļņas rādītāji par 2011. gadu, kā rezultātā aprēķinātie avansi (augustam – decembrim) salīdzinājumā ar pērno gadu pieauguši vidēji par 2,0 milj. latu jeb 9,5 % mēnesī.

Līdz ar to 2013.-2015. gadā, saglabājoties 2012. gada bāzes efektam, prognozes tiek paaugstinātas par 15 milj. latu gadā.

* 1. **Esošo instrumentu efektīvāka izmantošana**

Līdz šī gada 25.jūlijam likumā „Par nodokļiem un nodevām” bija reglamentēta nodokļu maksātāja saimnieciskās darbības apturēšana normatīvo aktu pārkāpumu gadījumos, proti, mehānisms cīņai ar fiktīvajiem uzņēmējiem. Tomēr pastāvošais regulējums saturēja nepilnības, kuru dēļ tā piemērošana nebija efektīva. Saskaņā ar šo regulējumu, konstatējot normatīvo aktu pārkāpumus, speciālās pārbaudes veikšanai uz laiku, kas nebija ilgāka par 10 dienām, apturēja nodokļu maksātāja struktūrvienības darbību, kurā bija noticis pārkāpums. Veicot speciālo pārbaudi, varēja tikt apzināta nodokļu revīzijas (audita) veikšanas nepieciešamība. Pastāvošā saimnieciskās darbības apturēšanas kārtība bija darbietilpīga un nesasniedza mērķi – liegt ar saimniecisko darbību nodarboties nodokļu maksātājiem, kuri pieļauj būtisku normatīvo aktu pārkāpumus un neizpilda nodokļu administrācijas prasības. Tādējādi bija nepieciešams izstrādāt jaunu efektīvāku regulējumu saimnieciskās darbības apturēšanai.

Šobrīd likums „Par nodokļiem un nodevām” (grozījumi likumā, kas stājušies spēkā šī gada 26.jūlijā) nosaka detalizētu nodokļu maksātāju saimnieciskās darbības apturēšanas un atjaunošanas kārtību (brīdināšanu, lēmuma pieņemšanu un publicēšanu, lēmumu apstrīdēšanu), definē pārkāpumu veidus, kā arī paredz nodokļu maksātāju pienākumu ievērot saimnieciskās darbības veikšanas aizliegumu.

Ir paplašināts to gadījumu loks, kad komersanta darbība var tikt apturēta, liedzot turpināt normatīvajiem aktiem neatbilstošu komercdarbību. Gadījumā, ja nodokļu maksātājs būs nodarbinājis personas, ar kurām nebūs noslēgts darba līgums atbilstoši normatīvo aktu prasībām, un šo personu skaits būs 50 procenti vai vairāk, bet ne mazāk kā trīs personas, no pārbaudāmajā objektā nodarbinātajām personām, tam saimniecisko darbību Valsts ieņēmumu dienests varēs apturēt bez brīdināšanas. Savukārt pārējos likumā noteiktajos gadījumos (piemēram, nodokļu maksātājs ir izvairījies no nodokļu vai nodevu maksāšanas vai nodokļu maksātājs lieto kases aparātu, kases sistēmu, specializēto ierīču un iekārtu datorprogrammu vai grāmatvedības informācijas datorsistēmu, kurai ir mainīta programmatūra vai veiktas citas darbības, ar kurām radīta iespēja slēpt vai samazināt ar nodokļiem un nodevām apliekamo objektu), konstatējot pārkāpumus, Valsts ieņēmumu dienests rakstveidā brīdinās nodokļu maksātāju par saimnieciskās darbības apturēšanu, dodot iespēju nodokļu maksātājam pārkāpumu novērst 15 dienu laikā. Taču gadījumos, kad paralēli konstatētajam nodokļu maksātāja veiktajam pārkāpumam Valsts ieņēmumu dienests vēl arī konstatēs kādu no likumā minētajiem apstākļiem (nodokļu maksātāja adrese atbilst riska adresei; Valsts ieņēmumu dienesta rīcībā ir informācija, komercreģistrā kā nodokļu maksātāja vienīgais dalībnieks vai vienīgā amatpersona uz šā fakta konstatācijas brīdi ir norādīta tāda persona, kuras nolūks nav bijis veikt komercdarbību un kuras dati bez šīs personas piekrišanas tika izmantoti ierakstu izdarīšanai komercreģistrā vai kura par dalībnieku vai vienīgo amatpersonu kļuva pēc trešo personu lūguma; Valsts ieņēmumu dienesta rīcībā ir informācija, ka nodokļu maksātāja atsevišķu dalībnieku vai atsevišķu amatpersonu nolūks nav bijis veikt komercdarbību; nodokļu maksātāja norādītā juridiskā adrese vai deklarētās dzīvesvietas adrese nav reģistrēta Valsts adrešu reģistrā; nodokļu maksātājs pēc nodokļu administrācijas paziņojuma par pārbaudes veikšanu atkārtoti gada laikā nav sasniedzams norādītajā juridiskajā adresē vai deklarētajā dzīvesvietā), nodokļu maksātāja saimnieciskā darbība arī varēs tikt apturēta bez brīdināšanas.

Tādējādi secināms, ka Valsts ieņēmumu dienestam ir tiesības apturēt nodokļu maksātāja saimniecisko darbību tikai tajā gadījumā, ja nodokļu maksātājs izdarīs smagu pārkāpumu, kas ietekmē maksājamo nodokļu apmēru, turklāt nodokļu maksātājam ir iespēja novērst konstatēto pārkāpumu un saimnieciskā darbība tiks atjaunota vai arī nemaz netiks apturēta. Ja komersants nenovērsīs pārkāpumu, Valsts ieņēmumu dienests tam neatjaunos saimniecisko darbību. Vienlaikus Valsts ieņēmumu dienestam ir noteikts pienākums uzturēt riska adrešu sarakstu un regulāri sniegt šo informāciju Uzņēmumu reģistram.

Apturot saimniecisko darbību, tiks veikti arī papildu komersanta darbību ierobežojošie pasākumi, piemēram, speciālo atļauju (licenču) anulēšana, norēķinu operāciju apturēšana, struktūrvienību vai citu saimnieciskās darbības veikšanas vietu noplombēšana vai aizzīmogošana.

Attiecīgi veiktās izmaiņas likumā „Par nodokļiem un nodevām” dos iespēju apturēt tādu nodokļu maksātāju saimniecisko darbību, kuri izvairās no nodokļu nomaksas.

Uz 2012.gada 17.augustu ir 729 komercsabiedrības, kuru vienīgās amatpersonas (332 personas) deklarētā dzīvesvietas adrese ir kāda no Latvijā reģistrētām patversmēm, no tām 140 komercsabiedrībām PVN deklarācijās 2011.gadā deklarēta kopējā darījumu vērtība - 73 milj. latu. Bez tam citi nodokļu maksātāji savās PVN deklarācijās par 2011.gadu ir deklarējuši darījumus ar 160 šādām komercsabiedrībām par lielāku vērtību nekā tās uzrādījušas kopējo darījumu vērtību savās PVN deklarācijās 69,7 milj. latu apmērā (t.s. nedeklarēta darījumu vērtība).

Pastāv arī 2 788 komercsabiedrības, kuru vienīgajai amatpersonai (1 760 personas) nav deklarēta dzīvesvietas adrese (Iedzīvotāju reģistrā kā dzīvesvietas adrese ir norādīta, piemēram, “Rīga”, “Daugavpils”), no tām 586 komercsabiedrībām PVN deklarācijās 2011.gadā deklarēta kopējā darījumu vērtība - 148,2 milj. latu. Bez tam citi nodokļu maksātāji savās PVN deklarācijās par 2011.gadu ir deklarējuši darījumus ar 537 šādām komercsabiedrībām par lielāku summu nekā tās uzrādījušas kopējo darījumu vērtību savās PVN deklarācijās 61,4 milj. latu apmērā.

Valsts ieņēmumu dienesta uzturētajā „Paskaidrojumu reģistrā”, kurā tiek ievietoti komercsabiedrību amatpersonu paskaidrojumi un iesniegumi, par to, ka viņi nezina par komercsabiedrību reģistrāciju un saimniecisko darbību, vai arī piedalījušies par samaksu komercsabiedrību reģistrācijas procesā pēc trešo personu lūguma, ir iekļauti paskaidrojumi par 2329 šādām komercsabiedrībām, t.i. paaugstināta riska grupas nodokļu maksātājiem.

Šādi paaugstināta riska grupas komercsabiedrību „veiktie” darījumi:

* 2011.gadā bija vismaz 154,7 milj. latu;
* 2012.gada pirmajos sešos mēnešos bija vismaz 24,2 milj. latu.

Tādējādi nodokļu maksātāji, sadarbojoties ar šādām komercsabiedrībām, 2011.gadā PVN priekšnodoklī iekļāvuši un līdz ar to samazinājuši budžetā maksājamo PVN vismaz 34,0 milj. latu apmērā, kā arī šo pašu darījumu apmērā attiecīgi ir palielināti arī citu nodokļu maksātāju izdevumi, tādā veidā samazinot apliekamo ienākumu un līdz ar to budžetā maksājamo UIN 23,2 milj. latu apmērā.

Savukārt 2012.gada pirmajos sešos mēnešos PVN priekšnodoklī iekļāvuši un līdz ar to samazinājuši budžetā maksājamo PVN 5,3 milj. latu apmērā, kā arī šo pašu darījumu apmērā attiecīgi ir palielināti arī citu nodokļu maksātāju izdevumi, tādā veidā samazinot apliekamo ienākumu un līdz ar to budžetā maksājamo UIN 3,6 milj. latu apmērā.

Līdz ar to 2013. gadā, apturot šādu nodokļu maksātāju darbību, fiskālais ieguvums katru gadu varētu būt vismaz **5,5 milj. latu** (PVN 3,0 milj. latu un UIN 2,5 milj. latu) un 2014.-2015.gadā **6,0 milj, latu (**PVN 3,0 milj. latu un UIN 3,0 milj. latu). Balstoties uz piesardzības argumentiem, šie papildu ieņēmumi nav bijuši iekļauti kopējā prognozē 2012.-2014.gadam, tomēr VID uzsāktais darbs liecina par šī instrumenta sekmīgu izmantošanu, un ir pamats palielināt nodokļu ieņēmumu prognozi.

Ietekme aprēķināta, ņemot vērā, ka samazināsies PVN priekšnodoklī iekļautās summas un palielināsies budžetā maksājamais PVN, kā arī šo pašu darījumu apmērā attiecīgi ir samazināti arī citu nodokļu maksātāju izdevumi, tādā veidā palielinot apliekamo ienākumu un līdz ar to budžetā maksājamo UIN.

1. **Ēnu ekonomikas apkarošanas un citi pasākumi**

 Neskatoties uz kompetento iestāžu līdz šim paveikto, pilnveidojot darba metodes, pārskatot darba organizēšanu, izmantojot normatīvajos aktos noteiktās tiesības un rīcībā esošos līdzekļus un informāciju, situācijas uzlabojumi valstī saistībā ar darba samaksas un ar to saistīto maksājumu budžetā (VSAOI un IIN) patiesā apmēra deklarēšanu nav pietiekami. Šobrīd pastāvošie instrumenti ir vērsti uz cīņu ar sekām. Būtu nepieciešams radīt kompleksu risinājumu, kā rezultātā darba devējs nevarētu nedeklarēt visus savu darba ņēmēju darba ienākumus vai arī darba ņēmēju darba ienākumu izmaksāt citā veidā, piemēram, izsniedzot skaidrās vai bezskaidrās naudas avansu (turpmāk – avanss) preču vai pakalpojumu iegādei, komandējuma izdevumu segšanai, nenosakot konkrētu šo naudas līdzekļu izlietošanas termiņu avansa norēķina personai. Tādējādi jau preventīvi būtu radīti apstākļi, ka tas nav izdevīgi un iespējami ne tikai darba devējam, bet arī darba ņēmējam. Tas tiešā veidā ietekmētu ēnu ekonomikas samazināšanu un valsts budžeta ienākumu palielināšanu.

 Atsevišķos gadījumos ir nepieciešams veikt izmaiņas nodokļu administrēšanas procesā, lai nodrošinātu neizbēgamību no nodokļa nomaksas.

Priekšlikumi situācijas uzlabošanai:

1. ***Paredzēt piemērot VSAOI un IIN darba ņēmējam izsniegtiem avansiem, ja tas noteiktā laika periodā nav veicis avansa norēķinu.***

Komersanti, kooperatīvās sabiedrības, ārvalsts komersanta filiāles un nerezidenta (ārvalsts komersanta) pastāvīgās pārstāvniecības, biedrības un nodibinājumi, politiskās organizācijas (partijas) un politisko organizāciju (partiju) apvienības, reliģiskās organizācijas, arodbiedrības, iestādes, kuras tiek finansēta no valsts budžeta vai pašvaldību budžeta, valsts vai pašvaldību aģentūras, citas juridiskās un fiziskās personas, kas veic saimniecisko darbību (turpmāk – uzņēmumi) grāmatvedības kārtošanas un organizācijas prasības nosaka saskaņā ar Ministru kabineta 2003.gada 21.oktobra noteikumiem nr.585 „Noteikumi par grāmatvedības kārtošanu un organizāciju”. Minēto noteikumu 41.punkts nosaka pienākumu uzņēmumiem grāmatvedības organizācijas dokumentos noteikt kārtību, kādā dokumentē, novērtē un uzskaita uzņēmuma saimnieciskos darījumus, mantu un saistības, veic inventarizāciju, sniedz pārskatus par skaidrās un bezskaidrās naudas avansu, kā arī izejvielu un citu krājumu izlietojumu. Ņemot vērā, ka normatīvie akti neparedz īpašus nosacījumus vai ierobežojumus avansa maksājumiem un norēķiniem, šobrīd uzņēmumos pastāv dažāda avansu maksājumu un norēķinu politika.

Pēc ekonomiskās būtības avanss uzņēmuma darbiniekam vai amatpersonai (turpmāk – darbinieks) tiek izsniegts, lai uzņēmums saimnieciskās darbības nodrošināšanai iegādātos preces vai pakalpojumus, kā arī segtu citus ar saimnieciskās darbības procesu saistītus izdevumus, piemēram, darbinieku komandējumu izdevumus. Darbinieks, par izlietoto naudu noformē avansa norēķina dokumentu, kuram pievieno attiecīgos naudas izdevumus apliecinošos dokumentus.

Valsts ieņēmumu dienests, veicot pārbaudes, arvien vairāk konstatē, ka uzņēmumi no kases avansā izsniedz darbiniekam lielas skaidras naudas summas avansa norēķina veikšanai. Saņemtais avanss netiek izlietots ilgu laika periodu, darbinieks saņemto avansu ilgstoši neatdod uzņēmumam, tātad ilgstoši netiek noformēts avansa norēķina dokuments, kuram tiek pievienoti attiecīgie naudas izdevumus apliecinošie dokumenti.

Naudas līdzekļi tiek izsniegti arī tad, kad avansa norēķina personai jau ir liels naudas līdzekļu atlikums. Konstatēti gadījumi, kad par izsniegto naudu ilgstoši uzņēmuma vajadzībām netiek veikti nekādi maksājumi, vai veikti maksājumi nelielās summās. Pārbaudēs tiek konstatēts, ka avansu saņēmušajām personām, t.sk. komercsabiedrības amatpersonai - ir noteikta minimālā darba alga. Informatīvā ziņojuma pielikumā ir norādīti konkrēti gadījumi, kas konstatēti Valsts ieņēmumu dienesta pārbaudēs.

No tā var secināt, ka faktiski uzņēmumi saviem darbiniekiem, izmaksājot avansu, ir izsnieguši ilgtermiņa aizdevumus, vai arī izsniegtos un neatgrieztos naudas līdzekļus var klasificēt kā „slēpto” algu izmaksu darbiniekiem.

Šādā veidā uzņēmumiem, ievērojot normatīvo aktu prasības (kuros nav attiecīgs regulējums), rodas iespējas manipulēt ar uzņēmuma līdzekļiem. Tādējādi uzņēmums izvairās no likuma “Par nodokļiem un nodevām” 30.pantā noteiktā darījumu skaidrā naudā lietošanas ierobežojuma, jo minētā likuma izpratnē no uzņēmuma kases avansā izsniegtā nauda uzņēmuma darbiniekam, kurš ar saņemto naudu rīkosies uzņēmuma vārdā, nav uzskatāma par skaidrā naudā veiktu darījumu, savukārt, ja skaidrā nauda uzņēmuma darbiniekam tiktu izsniegta saskaņā ar aizdevuma līgumu, uz to attiektos minēta likuma darījumu skaidrā naudā lietošanas ierobežojumi.

Ņemot vērā minēto, Ministru kabineta 2003.gada 21.oktobra noteikumos Nr.585 „Noteikumi par grāmatvedības kārtošanu un organizāciju” nepieciešams noteikt, cik ilgā laikā pēc darījuma veikšanas ir iesniedzams avansa norēķina dokuments, kuram klāt pievienojami naudas izdevumus apliecinošie dokumenti.

Savukārt likumā „Par iedzīvotāju ienākuma nodokli” jāparedz, ka gadījumos, kad saprātīgā laika periodā, piemēram, trīs mēnešu laikā pēc atgriešanās no komandējuma, netiek veikti avansa norēķini, darbinieku saņemtie avansi, par kuriem nav veikti norēķini, tiek pielīdzināti darbinieku algotā darbā saņemtiem ienākumiem un attiecīgi ir piemērojams IIN un aprēķināmas VSAOI.

Fiskālais ieguvums **2013.-2015.gadā** no minētajām izmaiņām katru gadu varētu būt **1 milj. latu** (IIN 0,383 milj. latu un VSAOI 0,617 milj. latu).

Ietekme aprēķināta, pamatojoties uz Valsts ieņēmumu dienesta auditu rezultātā konstatēto un pieņemot, ka priekšlikuma realizācijas gadījumā pieaugs deklarētās darba samaksas apjoms.

1. ***Valsts ieņēmumu dienestam pieejamās informācijas par darba ņēmēju atalgojumu pa profesijām uzlabošana.***

Likumā „Par iedzīvotāju ienākuma nodokli”, kā arī likumā „Par valsts sociālo apdrošināšanu” Valsts ieņēmumu dienestam ir dotas tiesības gadījumos, kad konstatēts nelegālas nodarbinātības fakts un darba devējs vai darbinieks nevar pierādīt citu darba tiesisko attiecību pastāvēšanas ilgumu, noteikto darba laiku un darba samaksu, piedzīt no darba devēja soda naudu trīskāršā nodokļa apmērā, kas noteikts atbilstoši no Valsts ieņēmumu dienesta rīcībā esošās informācijas par personai aprēķināmo atlīdzību, ja tā ir lielāka par Ministru kabineta noteiktās minimālās mēnešalgas apmēru, vai no Ministru kabineta noteiktā minimālās mēnešalgas apmēra, ja aprēķināmā atlīdzība ir vienāda vai mazāka, vai ja tās lielumu nav iespējams noteikt.

Lai Valsts ieņēmumu dienests efektīvāk varētu savā darbā izmantot normatīvajos aktos sniegtās iespējas „aplokšņu algu” izmaksātājiem uz aprēķina pamata noteikt „aploksnē” izmaksāto apjomu, nepieciešams radīt iespēju iegūt informāciju par dažādu profesiju darba samaksu stundā.

Līdz ar to nepieciešams Ministru kabineta 2010.gada 7.septembra noteikumos Nr.827 „Noteikumi par valsts sociālās apdrošināšanas obligāto iemaksu veicēju reģistrāciju un ziņojumiem par valsts sociālās apdrošināšanas obligātajām iemaksām un iedzīvotāju ienākuma nodokli” iestrādāt:

* pienākumu darba devējam, iesniedzot Valsts ieņēmumu dienestā pārskatu „Ziņas par darba ņēmējiem”, pieņemot darba ņēmēju darbā, norādīt pārskatā arī darba ņēmēja profesiju atbilstoši Profesiju klasifikatoram, kuru jau šobrīd aktuālu uztur Labklājības ministrija un kas ir noteikts darba līgumā saskaņā ar Darba likuma 40.pantā noteikto.

Minētā prasība radīs minimālu administratīvo slogu, jo informācija par darba ņēmēja profesiju jāiesniedz tikai brīdī, kad darba ņēmējs tiek pieņemts darbā, vai arī gadījumos, kad tam mainās profesija.

* pienākumu darba devējam, iesniedzot Valsts ieņēmumu dienestā pārskatu „Ziņojums par valsts sociālās apdrošināšanas obligātajām iemaksām no darba ņēmēju darba ienākumiem, iedzīvotāju ienākuma nodokli un uzņēmējdarbības riska valsts nodevu pārskata mēnesī”, visiem darba ņēmējiem norādīt faktiski nostrādāto stundu skaitu katrā mēnesī. Šobrīd šāda prasība ir noteikta tikai par tiem darba ņēmējiem, kuriem darba samaksa ir zem valstī noteiktās minimālās darba samaksas.

Jānorāda, ka šāda prasība komersantiem radīs minimālu administratīvo slogu, jo saskaņā ar Darba likuma 137.pantu darba devējam ir pienākums precīzi uzskaitīt katra darbinieka nostrādātās stundas kopumā, kā arī atsevišķi virsstundas, darbu nakts laikā, nedēļas atpūtas laikā un svētku dienās nostrādātās stundas (praksē pārsvarā tiek aizpildītas darba laika uzskaites tabeles). Attiecīgi informācija par nostrādāto darba stundu skaitu būs jāpārnes pārskatā „Ziņojums par valsts sociālās apdrošināšanas obligātajām iemaksām no darba ņēmēju darba ienākumiem, iedzīvotāju ienākuma nodokli un uzņēmējdarbības riska valsts nodevu pārskata mēnesī”. Jānorāda, ka jau šobrīd ir darba devēji, kuri Valsts ieņēmumu dienestam iesniedz informāciju par visu darba ņēmēju nostrādātajām stundām, nevis tikai par tiem darba ņēmējiem, kuriem darba samaksa ir zem valstī noteiktās minimālās darba samaksas.

Saskaņā ar likuma „Par nodokļiem un nodevām” 23.panta septīto daļu Valsts ieņēmumu dienests, uz aprēķinu pamata nosakot nodokļu maksājumu apmēru, izmanto netiešās aprēķinu metodes, tas ir, aprēķina ar nodokļiem apliekamo objektu (ienākumu, darījumu vērtību u.tml.), pamatojoties uz savā rīcībā esošo informāciju. Tādējādi, ja darba devēji būs snieguši iepriekš minēto informāciju par profesijām un nostrādāto stundu skaitu, Valsts ieņēmumu dienesta rīcībā būs precīza informācija par komersantu deklarēto vidējo darba samaksu stundā katrai profesijai, kā rezultātā Valsts ieņēmumu dienests nodokļu auditā varēs papildus noteikt darba samaksu no starpības starp vidējo rādītāju valstī un auditējamā komersanta deklarēto darba samaksas lielumu (starpība – iespējamā „aplokšņu alga”).

Fiskālais ieguvums 2013.-2015.gadā no minētajām izmaiņām katru gadu varētu būt **2 milj. latu** (IIN 0,776 milj. latu un VSAOI 1,224 milj. latu).

Ietekme aprēķināta, pieņemot, ka ieņēmumu budžetā no VID atklātās nedeklarētās darba samaksas atklāšanas pieaugs vismaz par 25%, salīdzinot ar 2012.gada I pusgadā sasniegto rezultātu.

1. ***Uzņēmumu vieglo transportlīdzekļu nodokļa parādu iekasēšana***

Izvērtējot uzņēmumu vieglo transportlīdzekļu nodokļa (turpmāk – UVTN) iekasēšanas rezultātus par 2011.gadu, secināms, ka UVTN ieņēmumi atpaliek no plānotajiem. 2012.gada sākumā Finanšu ministrija, pārrunājot esošo situāciju ar UVTN administrējošajām iestādēm, secināja, ka līdzšinējā nodokļa maksāšanas kārtība, kas paredzēja, ka komersantiem UVTN pilna summa ir jāsamaksā līdz kalendārā gada 15.decembrim, nav efektīva, jo daļa komersantu nodokli līdz 2011.gada beigām nebija samaksājuši (pēc VAS „Ceļu satiksmes drošības direkcija” datiem uz 2012.gada 13.augustu UVTN parāds par 2011.gadu sastādīja 1,6 miljonus latu). Finanšu ministrija izstrādāja jaunu UVTN maksāšanas kārtību (stājās spēkā 2012.gada 1.maijā), kas paredzēja, ka komersants pirms valsts tehniskās apskates veikšanas iemaksā valsts budžetā nodokli par periodu no taksācijas gada sākuma līdz mēnesim (ieskaitot), kurā tiek veikta valsts tehniskā apskate. Šāda maksāšanas kārtība valstij ir izdevīgāka, jo tā disciplinē nodokļa maksātāju, kā rezultātā samazina arī administratīvās izmaksas UVTN administrācijai. Lai valsts budžetā varētu efektīvi iekasēt nesamaksātās UVTN summas, Transportlīdzekļa ekspluatācijas nodokļa un uzņēmumu vieglo transportlīdzekļu nodokļa likuma 13.panta astotajā daļā ir noteikta UVTN maksāšanas kontroles procedūra, kā rezultātā UVTN maksātājam ir liegts veikt dažādas tiesiska rakstura darbības ar transportlīdzekli, ja par transportlīdzekli nav samaksāts UVTN (tai skaitā arī par iepriekšējo taksācijas periodu).

Lai efektīvi tiktu piemērotas Transportlīdzekļa ekspluatācijas nodokļa un uzņēmumu vieglo transportlīdzekļu nodokļa likuma normas, Finanšu ministrija š.g. 30.augustā ir nosūtījusi Satiksmes ministrijai vēstuli ar lūgumu no š.g. 1.septembra VAS „Ceļu satiksmes drošības direkcija” nodrošināt tiesiska rakstura darbību ar transportlīdzekli veikšanas aizliegumu (piemēram, transportlīdzekļa valsts tehniskās apskates vai īpašnieka maiņas reģistrācijas veikšanas liegums) komersantiem, kuri par 2011.gadu nav samaksājuši UVTN. Minētās darbības paredzēts attiecināt uz tiem komersantiem, kuri 2011.gadā ar transportlīdzekli nav veikuši nekādas citas darbības, kā tikai transportlīdzekļa valsts tehnisko apskati.

Attiecībā uz UVTN iekasēšanu no komersantiem, kuri 2011.gadā nav samaksājuši uzņēmumu vieglo transportlīdzekļu nodokli un šajā periodā ir veikuši īpašnieka maiņas reģistrāciju vai transportlīdzekļa noņemšanu no uzskaites atsavināšanai Latvijā vai izvešanai no Latvijas vai transportlīdzekļa reģistrācijas pārtraukšanu uz laiku, nododot numura zīmes, Valsts ieņēmumu dienestam sadarbībā ar VAS „Ceļu satiksmes drošības direkcija” divu mēnešu laikā rast risinājumu, kā nodrošināt uzņēmumu vieglo transportlīdzekļu nodokļa iekasēšanu.

Fiskālais ieguvums 2013.-2015.gadā no minētajām izmaiņām varētu būt **1,5 milj. latu 2013.gadā**, **1 milj. latu 2014.gadā** un **1 milj. latu 2015.gadā**.

Ietekme aprēķināta, ņemot vērā VAS „Ceļu satiksmes drošības direkcija” sniegto informāciju par nodokļa parādiem.

Finanšu ministrs A.Vilks

03.09.2012 11:38

3029

J.Salmiņa

67095517, Jana.Salmina@fm.gov.lv